**Diasporas konsultatīvās padomes**

**SĒDES PROTOKOLS**

**Norises viet**a: Rīgā, 2024. gada 9. decembrī

Attālināti *Zoom* platformā

Sēde sākas: 15:00

**Sēdi vada:**

Z.Grauze Padomes priekšsēdētāja

**Sēdē piedalās:**

Indulis Bērziņš Padomes priekšsēdētājas vietnieks

 Organizācijas “Latviesi.com” pārstāvis

*Padomes locekļi:*

Vineta Ernstsone Izglītības un zinātnes ministrijas pārstāve

Imants Lipskis Labklājības ministrijas pārstāvis

Inta Mieriņa Latvijas Universitātes Diasporas un migrācijas pētījumu centra vadītāja un pārstāve

Kristīne Kļukoviča Sabiedrības integrācijas fonda pārstāve

Zigmārs Erts Viedās administrācijas un reģionālās attīstības ministrijas pārstāvis

Ieva Puriņa Latvijas Evaņģēliski luteriskā Baznīcas pasaulē Virsvaldes locekle un pārstāve

Pēteris Blumbergs Organizācijas “Pasaules brīvo latviešu apvienība” priekšsēdis un pārstāvis

Justīne Krēsliņa Organizācijas “Eiropas Latviešu apvienība” priekšsēde un pārstāve

Renāte Albrehta Dienvidamerikas un Karību latviešu apvienības priekšsēdētāja un pārstāve

Vineta Hibšmane Organizācijas “Ekonomiskā sadarbība un investīcijas Latvijai” sekretariāta vadītāja Latvijā un pārstāve

Fritz Traugott Kristbergs Organizācijas “Latviešu Nacionālā apvienība Kanādā” priekšsēdis un pārstāvis

Vera Antipova Organizācijas “Daugavas Vanagi” Centrālās valdes pārstāve

Zane Vāgnere Kultūras ministrijas pārstāve

Gunārs Kūtris Saeimas Pilsonības, migrācijas un sabiedrības saliedētības komisijas priekšsēdētājs un pārstāvis

*Citi:*

Dace Melbārde Ārlietu ministrijas Parlamentārā sekretāre

Signe Grūbe Kultūras ministrijas Parlamentārā sekretāre

Gunta Robežniece Kultūras ministrijas Sabiedrības integrācijas departamenta Informatīvās vides integrācijas nodaļas vecākā referente

Valda Grinberga Organizācijas “Amerikas Latviešu apvienība” kultūras nozares vadītāja

Aivars Sinka Organizācijas “Daugavas Vanagi” Centrālās valdes priekšsēdis

Daina Šulca Rīgas plānošanas reģiona remigrācijas koordinatore

Agnese Berģe Kurzemes plānošanas reģiona remigrācijas koordinatore

Ruta Priede Latgales plānošanas reģiona remigrācijas koordinatore

Roberts Alhimionoks Organizācijas “Ar pasaules pieredzi Latvijā” valdes loceklis

Aira Priedīte Organizācijas “Eiropas Latviešu apvienība” pārstāve

Raits Eglītis Organizācijas “Pasaules brīvo latviešu apvienība” izpilddirektors

Mārīte Kļaviņa Organizācijas “Pasaules brīvo latviešu apvienība” vicepriekšsēde

Diāna Kārkliņa Organizācijas “Amerikas Latviešu apvienība” pārstāve

Vita Ziemele Viedās administrācijas un reģionālās attīstības ministrijas Valsts ilgtspējas attīstības plānošanas departamenta Reģionālo atbalsta instrumentu nodaļas vecākā eksperte

Kārlis Dagilis Kultūras ministres padomnieks

Dace Dalbiņa Latviešu valodas aģentūras direktores vietniece, izglītības daļas vadītāja

Liene Valdmane Latviešu valodas aģentūras pārstāve

Aija Otomere Latviešu valodas aģentūras pārstāve

Inese Šūpule Latvijas Universitātes Diasporas un migrācijas pētījumu centra pārstāve

Klāvs Rimšāns Kultūras ministrijas Sabiedrības integrācijas departamenta Informatīvās vides integrācijas nodaļas eksperts

Ilona Anna Eklona Valsts pārvaldes attīstības nodaļas konsultante

Ilva Milzarāja Nacionālās elektronisko plašsaziņas līdzekļu padomes locekle

Kristīne Stašāne Nodarbinātības valsts aģentūras direktora vietniece

Liene Vītoliņa Ārlietu ministrijas pārstāve

Marija Dombrovska Ārlietu ministrijas pārstāve

Toms Pāvils Ārlietu ministrijas pārstāvis

*Sēdes publiskā tiešraide tiek nodrošināta Ārlietu ministrijas mājas lapā un sociālajos tīklos.*

**Darba kārtība:**

**1. Īpašo uzdevumu vēstnieces diasporas jautājumos Zandas Grauzes ievadvārdi.**

**2. Ārlietu ministrijas parlamentārās sekretāres Daces Melbārdes ievadvārdi.**

**3. DKP darba grupu vadītāju ziņojumi par 2024. gadā paveikto un 2025. gadā plānoto:**

* **DKP Latviešu valodas un izglītības darba grupa**

*Ziņo darba grupas pārstāvis-/-e*

* **DKP Remigrācijas koordinācijas darba grupa**

*Ziņo darba grupas pārstāvis-/-e*

* **DKP Diasporas mediju darba grupa**

*Ziņo darba grupas pārstāvis-/-e*

**4. LU DMPC 2024. gada pētījuma prezentācija**

*Ziņo LU DMPC direktore Inta Mieriņa*

**5. Dažādi.**

*Ziņo Ārlietu ministrijas Diasporas grupas speciālo uzdevumu vēstniece Zanda Grauze*

# 1. Īpašo uzdevumu vēstnieces diasporas jautājumos Zandas Grauzes ievadvārdi.

**Z.Grauze** sveic visus ar piedalīšanos Diasporas konsultatīvās padomes (turpmāk – DKP) sēdē un precizē sēdes tehniskās lietas, aicinot izteikties, paceļot virtuālo *Zoom* rociņu, vai rakstīt komentāru sadaļā. Turpinājumā Z.Grauze iepazīstina ar DKP sēdes darba kārtību un izsaka gandarījumu par to, ka sēdē piedalās arī Ārlietu ministrijas (turpmāk – ĀM) parlamentārā sekretāre Dace Melbārde.

# 2. Ārlietu ministrijas parlamentārās sekretāres Daces Melbārdes ievadvārdi.

**D. Melbārde** atklāj savu uzrunu ar pateicību par iespēju satikt diasporas pārstāvjus. Parlamentārā sekretāre savai uzrunai izvirza divas būtiskas tēmas: valsts budžets un tā ietekme uz ĀM un diasporu, un tuvākās aktualitātes. D.Melbārde informē par sarežģīto 2025. gada valsts budžeta pieņemšanas procesu Saeimā ģeopolitiskās situācijas dēļ: valsts ieņēmumi kopumā samazinās, investīcijas ir grūtāk piesaistīt un vienlaikus valstī trūkst darbaspēks. Budžets ir pieņemts ar plānotu deficītu – 2,9 procenti no IKP, kas atbilst Eiropas Komisijas un Eiropas Savienības (turpmāk – ES) fiskālās disciplīnas noteiktajām robežām. Kopējie izdevumi, kas tiek plānoti no valsts budžeta, ir 17,093 miljardi eiro un kopējie ieņēmumi 15,081 miljards eiro. Parlamentārā sekretāre informē, ka valsts budžeta 2025.gada prioritāte ir drošība un aizsardzība, tāpēc visām nozarēm šogad bija jāsamazina savas budžeta pozīcijas. Tajā skaitā ĀM bija jākonsolidē savi budžeta izdevumi 3,2 miljonu eiro apjomā, tādējādi atstājot iespaidu uz ĀM pamatdarbības izdevumiem.

Zināšanai, 10,3 procenti no budžeta ir paredzēti aizsardzībai, 6,6 procenti – sabiedriskajai kārtībai un drošībai, īpaši pievēršot uzmanību iekšējai drošībai – policijas un Iekšlietu ministrijas darbībai. Sociālajai aizsardzībai plānoti 33,2 procenti no valsts budžeta.

D.Melbārde informē, ka papildu finansējumu varēja piesaistīt tikai drošības jautājumiem, ko ĀM izdevās piesaistīt ēkas sakārtošanai Ņujorkā, kurā pašlaik atrodas Latvijas Republikas pastāvīgā pārstāvniecība ANO. Šis īpašums ir svarīgs Latvijas Republikai, jo tas nosaka, ka tā ir vieta, kur tiek nodrošināta Latvijas valsts kontinuitāte ārējā apdraudējuma gadījumā, ja konkrētu iemeslu dēļ valsts galvenais vadības centrs pārceļas ārpus Latvijas. Tā ir laba vēsts diasporai, jo vēstniecības un pārstāvniecības tiek izmantotas, lai atbalstītu diasporu konkrētajā valstī.

D.Melbārde uzsver, ka ar 2025. gadu Latvija uzsāk gatavošanos prezidentūrai ES, kas ir plānota 2028. gadā un, atbilstoši ES praksei, prezidentūras plānošana un gatavošanās darbs tiek uzsākts 3 gadus iepriekš, izveidojot ES prezidentūras sekretariātu. Par citiem nozīmīgiem pasākumiem un valsts budžetu nākamajam gadam D. Melbārde iesaka papildus ielūkoties LVportālā[[1]](#footnote-1), kur atrodami viegli infografiki, ko iespējams izmantot citu informēšanai.

2025.gadā ĀM budžets būs 102,8 miljoni eiro, no kura diasporas atbalstam un programmas īstenošanai ir plānoti 2,73 miljoni eiro.

Nākamā ĀM aktualitāte ir 2025.gada 30.janvārī plānotās Ārpolitikas debates Saeimā, kurās viens no apskatāmajiem jautājumiem būs atbalsts tautiešiem un diasporas programmas īstenošana. Paralēli ĀM ir uzsākusi “apakšdebates” par 2024.gadā paveikto ārlietās un ĀM sadarbības partneru viedokļiem. D.Melbārde savas uzrunas nobeigumā aicina arī diasporu paust savu viedokli, lai, uz to balstoties, varētu sagatavoties Ārpolitikas debatēm Saeimā.

***Zoom komentāru sadaļa:***

**Justīne Krēsliņa:**

Vai varētu lūdzu palūgt rakstiski nosūtīt budžeta ciparus, kuri diasporai aktuāli?

**Vineta Hibšmane #esiLV** 15:18:
Būsim priecīgi arī saņemt šo informāciju. Paldies

 Dace Melnbārde: Pēc sanāksmes nosūtīsim. Diasporas budžeta galvenie avoti un plānotās izmaksas: ĀM - 176tūkst EUR, EM - 236tūkst EUR, IZM - 942t, VARAM - 493t, KM 835t, CVK - 17t, SIF - 34t (noapaļojot uz augšu), kopā 2,73 milj EUR

**Z.Grauze** aicina sēdes dalībniekus paust savu viedokli sēdes noslēgumā vai, ja nepietiks laika, rakstiski uz e-pastu diaspora@mfa.gov.lv.

Sēdes turpinājumā Z.Grauze sniedz īsu atskatu par 2024.gadu, kas bijis notikumiem un izaicinājumiem bagāts visās jomās. Vēstniece izsaka prieku par iespēju būt daļai no draudzīgās diasporas komandas un iespēju iepazīties ar diasporas organizācijām un tautiešiem. Z.Grauze aicina tautiešus iespēju robežās informēt, ja plānots apmeklēt Latviju, lai rastu iespēju noorganizēt tikšanos ar Diasporas grupu Elizabetes ielā 57.

Z.Grauze izsaka pateicību kolēģiem un sadarbības partneriem par “draudzīgo plecu” un padomu, kas tiek sniegts. Īpaša pateicība tiek veltīta DKP priekšsēdētājas vietniekam I.Bērziņam, darba grupu vadītājiem un viņu vietniekiem, un darba grupu vadītāji tiek aicināti sniegt informāciju, kā ir veicies 2024.gadā.

# 3. DKP darba grupu vadītāju ziņojumi par 2024.gadā paveikto un 2025.gadā plānoto.

* **DKP Latviešu valodas un izglītības darba grupa**

Latviešu valodas un izglītības darba grupas vadītāja A.Priedīte informē, ka diasporas latviešu skolu stiprināšanai pēcpandēmijas laikā uzsvars ir uz šādām jomām:

1. Piekļuve resursiem: nodrošināta piekļuve digitālajiem mācību materiāliem (Mape2030, Latvijas skolas soma) un inovatīvu pasniedzēju iesasite (RTU, Atslēgas.TV, Inovāciju skola).
2. Atbalsta sniegšana skolotājiem – izstrādāt metodiskos līdzekļus un pasākumus skolotāju motivēšanai un profesionālajai attīstībai.
3. Skolēnu labsajūtas veicināšana – skolēnu iesaiste, nomainot tradicionālās mācību metodes ar inovatīviem risinājumiem.

Norādot uz iesniegtajiem priekšlikumiem Plānam darbam ar diasporu (2024–2026)[[2]](#footnote-2), jāuzsver Latviešu valodas ceļa karte/Vienas valodas pieturas izveide, kas dod iespēju interesentiem visā pasaulē vienkāršā un strukturētā veidā atrast nepieciešamo informāciju par valodas apguvi. Nozīmīga būtu valodas lietotnes izveidošana, lai palīdzētu apgūt latviešu valodu, integrējot vārdu krājumu, gramatiku un interaktīvus uzdevumus. Ļoti nozīmīga ir ārvalstīs kārtoto latviešu valodas eksāmenu rezultātu atzīšana, piemēram, izskatīt citu pieredzes, tostarp izpētīt Lietuvas pieredzi un latviešu valodu kā mācību priekšmetu pēc valsts standarta piedāvāt diaporai. Svarīgs ir ekspertu dialogs, piemēram, veidot sarunas ar starptautiskiem valodas ekspertiem, lai pielīdzinātu ārvalstu latviešu valodas eksāmenus Latvijas valsts standartiem. Eiropā pagaidām nav šāda atzīšanas procesa, tāpēc Latvija varētu būt pirmā un dalīties ar citiem, kā šāds process būtu veicams.

Sadarbībā ar Remigrācijas darba grupu 2024.gadā notika aktīva informācijas apmaiņa jautājumos par latviešu valodas apguvi un izglītību. Svarīgi remigrācijas kontekstā ir paplašināt diasporas dokumentus ar terminu "mobilitāte" līdzās "remigrācijai", jo mūsdienu kotekstā jārunā par mobilitāti, tā kā tautiešu kustība ir ļoti aktīva.

2024.gadā tika rīkotas 7 darba grupas sapulces, kurās dalībnieki (valsts iestādes, biedrības, eksperti) apmainījās ar informāciju par aktuālajiem notikumiem un no lektoriem ieguva plašu informāciju par latviešu valodas apguves iespējām.

Kopumā darba gaitā ir izdarīti secinājumi:

**1) Latviešu valodas aģentūras nozīmīgā loma.**

Lai nodrošinātu darbības nepārtrauktību un ilgtspēju, ir svarīga katras iestādes iesaiste, īpaši Latviešu valodas aģentūras iestrādes un darbinieku profesionalitāte,. Īpaši svarīgi tas ir šī brīža ģeopolitiskajā situācijā, lai stiprinātu sabiedrības saliedētību un informētību.

**2) Latvijas atbalsts diasporai.**

Atbalsts diasporas skolām un nometnēm ir būtisks latviešu valodas un kultūras saglabāšanai ārvalstīs. Šāds atbalsts nostiprinās diasporas izglītības ilgtspēju un stiprinās saikni starp diasporu un Latviju.

**3) Diasporas vajadzības.**

Diasporas vajadzības būtiski atšķiras atkarībā no atrašanās vietas, jo tās ietekmē vietējā valodas vide, izglītības sistēma, kultūras konteksts un pieejamie resursi. Tādēļ nepieciešama elastīga pieeja atbalsta sniegšanā, ņemot vērā specifiskos apstākļus un izaicinājumus katrā reģionā.

**4) Nepieciešamība pēc centralizētas platformas.**

Plaša un sadrumstalota latviešu valodas apguves materiālu pieejamība apgrūtina mācību procesu, jo mācību un mācību materiālu piedāvājuma iespējas ir izkaisītas un grūti atrodamas gan skolotājiem, gan skolēniem. Daudzi resursi nav pieejami angļu valodā, kas ierobežo piekļuvi starptautiskajai auditorijai.

Sarunās ar valsts iestādēm ir pausta nepieciešamība izveidot vienotu, visaptverošu latviešu valodas platformu, kas būtu pieejama ikvienam cilvēkam pasaulē, kuru interesē latviešu valoda. Pastāv pierādīta interese par šādiem resursiem, ko apliecina regulāri pieprasījumi no diasporas, remigrantiem, studentiem un citiem interesentiem. Tas būtu nozīmīgs ieguvums dažādām sabiedrības grupām: diasporai, remigrantiem, migrantiem, Latvijas iedzīvotājiem, studentiem un tūristiem. Tā palīdzētu veicināt latviešu valodas apguvi un popularizētu Latvijas kultūru pasaulē.
Šāda platforma stiprinātu latviešu valodas saglabāšanu, attīstību un lietošanu mūsdienu tehnoloģiskajā vidē. Pastāvīgi to atjauninot un aktualizējot, iespējams nodrošināt valodas ilgtspēju un pieejamību nākotnē, kā arī visaptveroša latviešu valodas platforma ne tikai veicinātu valodas apguvi, bet arī popularizētu Latvijas tēlu starptautiskā mērogā, uzsverot Latvijas kultūras un valodas nozīmību globālajā pasaulē.

**Z.Grauze** pateicas par paustajām idejām un piekrīt, ka vienota latviešu valodas platforma būtu noderīga arī diasporas dzīvesbiedriem – cittautiešiem - latviešu valodas apguvei, un pauž uzskatu, ka jādarbojas ieceru īstenošanā.

Kā arī Z.Grauze, atsaucoties uz I.Bērziņa ziņu, piemin gada cilvēkus diasporā - gan Mārtiņš Andersons, ALA priekšsēdis, gan Selga Apse ar komandu par Toronto Dziesmu un deju svētku organizēšanu.

***Zoom komentāru sadaļa:***

**Kristīne Kļukoviča** 15:38
Paldies ELAI par sniegto info par apkopojumu latviešu valodas  mācīšanos, SIF ievietojis izstrādātajā mājas lapā ww.livelatvia.lv, kur SIF strādā pie koncepta, kur varēs iegūt info par latviešu valodas apguves iespējām.

* **DKP Remigrācijas koordinācijas darba grupa**

Remigrācijas koordinācijas darba grupas vadītāja vietniece K.Stašāne informē, ka šajā gada rīkotās darba grupas ir palīdzējušas izprast galvenās problēmas un meklēt risinājumus. Remigrācijas koordinācijas darba grupas galvenais uzdevums ir atbalsts remigrācijai[[3]](#footnote-3) - gan tiem, kuri atgriezušies, gan tiem, kuri tikai to plāno, īpašu uzmanību pievēršot administratīvā sloga mazināšanai. Šīs darba grupas uzdevumos ietilpst arī atbalsta sniegšana Latvijas pedagogiem, lai palīdzētu remigrējušajiem skolēniem veiksmīgi iekļauties Latvijas izglītības sistēmā, arī kvalifikācijas atzīšana, tomēr šie uzdevumi netika šogad apzināti, jo ar latviešu valodas un izglītību saistītos jautājumus vislabāk var risināt DKP Latviešu valodas un izglītības darba grupa. Remigrācijas koordinācijas darba grupa šajā gadā īpašu uzmanību pievērsa nodarbinātības jautājumiem un investīcijām. Darbs tika uzsākts, konsultējoties gan ar diasporas organizācijām, gan pašvaldību iestādēm, apzinot problēmas, pie kuru risināšanas ir jāstrādā, kā arī Plānā darbam ar diasporu tika identificētas aktivitātes, kas būtu maināmas vai modificējamas.

Nākamais darba kopums iekļāva Cilvēkkapitāla attīstības stratēģiju[[4]](#footnote-4), kurā atklājās, ka ļoti maza uzmanība ir tikusi pievērsta remigrācijas jautājumiem, un diskusijās ar Ekonomikas ministriju (turpmāk – EM) panākta vienošanās, ka jāizskata nepieciešamība Plānā darbam ar diasporu un iekļaut uzdevumus minētās stratēģijas īstenošanai.

Sadarbībā ar Viedās administrācijas un reģionālās attīstības ministrijas (turpmāk – VARAM) kolēģiem tika skatīts jautājums par pašvaldību atbalsta programmām remigrācijai, īpaši jaunu uzņēmumu un darba vietu radīšanai. Savukārt jautājums par attālinātā darba regulējumu, konkrēti, par attālinātā darba vīzu ieviešanu, paliks aktuāls arī 2025.gadā, jo 2024.gadā risinājumi netika atrasti. Investīciju jomā organizācija “Ar pasaules pieredzi Latvijā” ir izstrādājusi iniciatīvu atbalstīt diasporas sadarbību ar Latviju tautsaimniecības, izglītības un zinātnes jomā, turpinot to arī 2025.gadā. Sadarbībā ar Latvijas Investīciju un attīstības aģentūru un EM tiek vērtēts, ko var paveikt ar šobrīd rīcībā esošajiem instrumentiem un kas būtu jārada no jauna.

2024.gadā ir aizsāktas plašas diskusijas, kas tiks turpinātas arī 2025.gadā par vienota remigrantu apkalpošanas centra veidošanu, proti, vienota centra izveide, kur visi ar remigrāciju saistītie jautājumi un pakalpojumi būtu pieejami vienuviet.

**Z.Grauze** Latvijas vēstniecību vārdā izsaka pateicību Nodarbinātības valsts aģentūrai, VARAM un reģionālajiem koordinatoriem par atsaucību, sadarbību un konsultācijām diasporas pasākumos.

* **DKP Diasporas mediju darba grupa**

Diasporas mediju darba grupas vadītājs I.Bērziņš informē, ka Diasporas mediju darba grupā kā priekšsēdētāja vietnieki darbojas Sallija Benefelde, Taira Zoldnere, Sandra Bondarevska un vadības darbā piedalās arī Ligita Kovtuna un Valda Liepiņa, un pateicas, ka vēstniece Z.Grauze ļoti aktīvi piedalās diasporas pasākumos un ka Kultūras ministrija (turpmāk KM) sniedz iespēju piedalīties mediju jautājumu risināšanā, jo diasporas mediju telpa ir daļa no Latvijas mediju telpas.

Darba grupā uzmanība tika vērsta uz 2 jomām:

1. diasporas mediju kapacitātes celšana un ilgtspējas nodrošināšana.

Pēdējos gados ir ievērojami palielināts SIF konkursos pieejamais finansējums - 2023.gadā - 58 tūkstoši eiro, 2024.gadā - 158 tūkstoši eiro, 2025.gadā plānotais finansējums, kas varētu būt pieejams diasporas medijiem finansējums ir 163 tūkstoši eiro. 2024.gadā diemžēl daļa no finansējuma diasporai ap 80 tūkstoši eiro tika pārdalīts Latvijas medijiem, jo daļa diasporas iesniegto projektu tika atzīti par neatbilstošiem un tika noraidīti, t.sk. Latviesi.com iesniegtie, kā rezultātā 2024.gadā Latvijas informatīvajā telpā ievērojami samazinājās saturs par diasporu. Diasporas medijiem ir jādarbojas, īpaši svarīga ir d[iasporas mediju loma](https://docs.google.com/document/d/1VkOY-f1HHhoo49veDMXFALaUej4Qt07XfzDay7qvx1Q/edit#heading=h.il2wvckh0898) “X stundā”, bet, lai to panāktu, ir ne tikai jāatgādina par diasporas mediju lomu, bet arī katram medijam ir jāveic darbs pie savas kapacitātes stiprināšanas, lai medijs atbilstu nepieciešamajiem kritērijiem.

Viens no uzdevumiem 2025.gadā ir atgādināt valsts iestādēm, ka  [informācijas iepirkumos ir nepieciešams uzrunāt Latvijas diasporu, īpaši caur diasporas medijiem](https://docs.google.com/document/d/1VkOY-f1HHhoo49veDMXFALaUej4Qt07XfzDay7qvx1Q/edit#heading=h.cm8v56k966ji). Lai arī liela daļa ministriju, valsts iestāžu, valsts kapitālsabiedrību un citu valsts institūciju izziņotā informācija ir tiešā veidā attiecināma arī uz Latvijas diasporu visā pasaulē, esošie informācijas iepirkumi skaidri neparedz, ka informāciju ir nepieciešams nogādāt arī Latvijas valsts piederīgajiem ārpus Latvijas robežām.

2024.gadā īpaša vērība tika vērsta uz diasporas mediju savstarpējās sadarbības veicināšanu, un ir gandarījums, ka diasporas mediji spēj savstarpēji komunicēt tieši par diasporas medijiem specifiskiem jautājumiem, lai tie turpmāk kļūtu līdzvērtīgi Latvijas mediju videi un diasporas intereses pastāvīgi tiktu atspoguļotas Latvijas informatīvajā telpā. Īpaši tiek uzsvērta mediju Latviesi.com un avīzes “Laiks” savstarpējā veiksmīgā sadarbība abpusējā satura apmaiņā, bet diemžēl sadarbība ar citiem medijiem nav plaši attīstīta.

Diasporas mediju loma sabiedriskajā pasūtījumā ir nozīmīga, un [2024.gadā Latviesi.com ir uzsācis sadarbību gan ar LTV ziņu dienestu diasporas nozīmīgāko notikumu un tematu sižetu veidošanā, gan arī ar sabiedrisko mediju portālu LSM, sagatavojot rakstus, foto galerijas un arī video sižetus par nozīmīgākajām diasporas aktualitātēm visā pasaulē.](https://docs.google.com/document/d/1VkOY-f1HHhoo49veDMXFALaUej4Qt07XfzDay7qvx1Q/edit#heading=h.ulwr59223fy8)

Savukārt [atbalsts diasporas drukāto mediju pasta sūtīšanai](https://docs.google.com/document/d/1VkOY-f1HHhoo49veDMXFALaUej4Qt07XfzDay7qvx1Q/edit#heading=h.ny86ut4ia9h4) nav virzījies uz priekšu.

1. Diasporas žurnālistu stiprināšana un izglītība.

Latvijas žurnālistu NVO un valsts iestādes, piemēram KM, nodrošina daudz noderīgas aktivitātes un kursus Latvijas, t.sk. arī diasporas žurnālistiem, par ko informē publiski un aicina iesaistīties. Lai arī ik pa laikam no individuāliem žurnālistiem, kas dzīvo ārpus Latvijas, izskan, ka diasporas žurnālistiem ir nepieciešamas cita tipa apmācības, tomēr, kad praktiski ir jāpiedalās piedāvātajās mācībās, tad aktivitāte ir maza. No Diasporas mediju darba grupa uzskata, ka plaša žurnālistu iesaiste ir iespējama tad, ja redakcijām ir finansējums spēt nodrošināt žurnālistiem pietiekošu skaitu ar publikācijām gadā, ko viņiem kā profesionāļiem veidot. Tad arī pašiem žurnālistiem ir interese iekļauties organizētajā komunikācijā un saiknes uzturēšana var būt regulāra.

Uzdevums 2025.gadam ir atkārtot mēģinājumu izveidot Latvijas diasporas žurnālistu tīklu, palielinot satura veidošanu no dažādās pasaules valstīs dzīvojošiem latviešu žurnālistiem, vienlaicīgi informējot viņus par žurnālistus atbalstošām aktivitātēm.

I.Bērziņš nobeigumā piebilst, ka DKP mediju darba grupas ietvaros nav izdevies izveidot diasporas sabiedrisko organizāciju preses sekretāru un sabiedrisko attiecību speciālistu vai šo funkciju veicēju saraksts.

**Z.Grauze** pateicas par darbu un atbalsta ideju par diasporas reportieriem, kas varētu rosināt diasporas jauniešus atgriezties pie Latvijas un ar latvietību saistītiem pasākumiem. Vēstniece apsveic I.Mieriņu ar Eiropas Pētniecības padomes granta saņemšanu pētījumam par migrantu uzņemšanu Centrālajā un Austrumeiropā, un aicina sniegt ieskatu pētījumā “Diasporas politiskā līdzdalība vēlēšanu kontekstā” .

# 4. LU DMPC 2024. gada pētījuma prezentācija.

LU DMPC pārstāves I.Mieriņa un I.Šūpule sniedz ieskatu 2024.gada veiktajā pētījumā “Diasporas politiskā līdzdalība vēlēšanu kontekstā”.

*Skatīt 1. pielikums* \_*Prezentacija Diasporas lidzdaliba 09.12.2024.*

***Zoom komentāru sadaļa:***

**Kristbergs** 16:37
Kāpēc statistikā par  “diasporas līdzdalību 14. Saimes vēlēšanā” nav Kanādas dati??

 **Inta Mieriņa** 16:38
prezentācijā parādītas ilustrācijai tikai Lielbritānija un ASV, jo tajās kritums ir lielākais no lielajām mītnes zemēm par Kanādu tad jāskatās ziņojumā

**Kristbergs** 16:41
Paldies. Vai Jūsu prezentācija būtu mums (LNAK) pieejama? Mums bija ļoti aktīva un veiksmīga EP vēlēšanas komiteja un prezentācija mums  būtu ļoti informatīva.

**Indulis Bērziņš, Latviesi.com** 16:45
Ja paskatās par ko balso diaspora - abu partiju, par kurām kopā diaspora atdeva ap 40% balsu , kandidāti aktīvi komunicēja ar diasporu - kā amatpersonas viesojoties ārvalstīs, vai paši kandidāti tieši pirms tam savā darbībā vai pirms vēlēšanām.

**Z.Grauze** izsaka pateicību par prezentāciju un norāda, ka šobrīd pētījums par diasporas dalību vēlēšanās ir pie maketētājiem un tuvākajās dienās būs visiem pieejams pilnā apjomā, un tur būs redzami dati par visiem vēlēšanu iecirkņiem. Z.Grauze piebilst, ka viņu priecē nesenā tikšanās Viļņā ar Lietuvas kolēģiem, kas strādā ar diasporas jautājumiem. Lai gan viņiem ir liela darbinieku grupa, kas strādā ar diasporu un remigrācijas jautājumiem, Latvija varēja sniegt informāciju par diasporai nodrošināto iespēju mītnes zemēs balsot vēlēšanās arī ārpus Latvijas vēstniecībām un konsulātiem. Z.Grauze norāda, ka lietuviešu kolēģi ir izteikuši vēlmi rūpīgi pētīt mūsu pieredzi un kā to pārņemt, un vēlreiz uzsver, ka Latvija ir vienīgā valsts pasaulē, kas piedāvā šādu iespēju. Vēstniece turpina, ka viņu iepriecināja arī nesenā tikšanās ar Peterlevicu ģimeni no Brazīlijas Rīgā, kuras laikā viņu meita Tabita stāstīja, ka viņas pirmā pieredze vēlēšanās bija balsojot Brazīlijā ar Latvijas pasi Eiropas parlamenta vēlēšanās.

**J.Krēsliņa** izsaka pateicību par pētījumu un lietderīgajiem rezultātiem un atzīst tajā ieguldīto darbu, ņemot vērā diasporas organizāciju vēlmi saņemt atbildes uz jautājumiem, uz kuriem iespējams tās pašas nevar atrast atbildes. J.Krēsliņa jautā, vai pētījuma veicējiem ir informācija par to, vai diasporas pārstāvji balso savās mītnes zemēs. Norāda, ka par šo jautājumu ir diskutēts ELA, un atzīmē, ka būtu interesanti uzzināt, vai bezcerības sajūta ir tikai saistībā ar Latvijas politiku, vai visa veida vēlēšanām un vai Latvija un diaspora var ko uzlabot, ņemot vērā kā cilvēki rīkojas attiecībā uz citu valstu valdībām. J.Krēsliņa uzsver vēlēšanu informācijas pieejamības nozīmīgumu diasporai un atzīmē, ka diasporas organizācijas uz visām vēlēšanām cenšas piegādāt informāciju visdažādākajos veidos, taču ir sajūta, ka tā diasporu pietiekoši nesasniedz, tāpēc aicina kopīgi risināt problēmu par informācijas plūsmu, atzīmējot, ka informācija tiek gatavota un pirms katrām vēlēšanām ir debates, diskusijas un informatīvie materiāli, bet tie nenonāk līdz diasporai un nav skaidrības, kāpēc. Gatavojoties nākamajām Saeimas vēlēšanām, viens no galvenajiem uzdevumiem būs nodrošināt labāku rezultātu informācijas pieejamībā.

**Z. Grauze** izsaka pateicību J.Krēsliņai un rosina uzklausīt pārējos jautājumus pirms atbilžu sniegšanas.

**M. Kļaviņa** pateicas par pētījumu un norāda, ka bija vērtīgi šo informāciju izanalizēt Eiropas Parlamenta vēlēšanu kontekstā. Lai gan diasporas veidoto iecirkņu skaits nebija liels, pozitīvs aspekts ir, ka bija iespēja sazināties un kopā meklēt kļūdas *WhatsApp* grupās. Komunikācija ārpus jumta organizāciju burbuļiem ir viens no lielākajiem izaicinājumiem, tāpēc rosina, ka jumta organizācijas varētu strādāt ar diasporas iecirkņu motivēšanu un atbalstu. Bieži motivācija nāk no reģionos aktīviem cilvēkiem, kas paši nav iesaistīti biedrībās, bet kuriem ļoti svarīga ir pilsoniskā līdzdalība. Kopīgas platformas un digitālo līdzekļu pielietošana, piemēram šī gada labā prakse ar *WhatsApp* grupu un neformālo komunikāciju var būt atbalsts diasporas veidoto iecirkņu komunikācijai. M.Kļaviņa aicina jumta organizācijas diasporas iecirkņus atbalstīt, jo gan Austrālijā, gan Toronto izaicinājumi ir vieni un tie paši, pat ja iecirkņus vienu no otra šķir laika zonas. Vēl arī jumta organizācijas var strādāt pie vēlētāju aktivitātes vairošanas, uzsverot, ka jumta organizācijas uz to ir ļoti aktīvi strādājušas Eiropas Parlamenta vēlēšanu kontekstā, piemēram, PBLA projekts ar žurnālistu P.Raudsepu, J. Krēsliņas minētais ELA projekts, vai arī aktīvā Kanādas pieeja Eiropas Parlamenta vēlēšanām. Labo piemēru un projektu ir ļoti daudz, bet ir jādomā par komunikāciju un kā tikt klāt pie vēlētāja, kurš nav klasiskajā diasporas burbulī. Tiek minēts, ka pašvaldību vēlēšanas būs labs tests pasta balsošanai, jo pašvaldību vēlēšanās diaspora iecirkņus neveidos un būs iespēja novērot, kā attīstīsies pasta balsošana. Uz doto brīdi pasta balsošanas procesā ir daudz kļūdu, un ir jādod diasporai laiks, lai, piemēram, iegūtu elektroniskās personas apliecības (jeb eID kartes). M.Kļaviņa aicina nelikvidēt iespēju turpināt veidot diasporas iecirkņus un uzsver, ka pārejai no diasporas iecirkņiem uz pasta balsošanu nepieciešams nogaidīt pāris vēlēšanu ciklus, lai cilvēki saprastu, kā pasta balsošana darbojas. Pasta balsošana dos iespēju palielināt vēlētāju skaitu un arī valstij būs finansiāli izdevīgāk, ja nevajadzēs nodrošināt tik lielu skaitu diasporas klātienes iecirkņu.

**P. Blumbergs** izsaka pateicību par pētījumu un norāda, ka pētījuma secinājumi saskan ar viņa pieņēmumiem. Uzskata, ka DKP ir uz pareizā ceļa, lai veiktu uzlabojumus nākotnei un atzīst, ka jumta organizācijas bija vīlušās par vēlētāju skaita kritumu no 13. uz 14. Saeimas vēlēšanām, bet tika piestrādāts pie tā, lai Eiropas Parlamenta vēlēšanās būtu labāks rezultāts, un pētījuma dati rāda, ka vēlētāju skaits palielinājās. Svarīgs ir personīgais kontakts, kas bija iemesls tam, kāpēc Amerikā un Kanādā vairāk iecirkņu tika veidots vietās, kur tie Eiropas Parlamenta vēlēšanās nekad iepriekš nebija tikuši veidoti. Uzsver, ja problēma ir finansiālo līdzekļu trūkums telpu īrei, tad šo naudu būtu iespējams sameklēt, lai vēlēšanas varētu notikt. P. Blumbergs vērtē, ka gatavojoties 13. Saeimas vēlēšanām tika rīkotas labas kandidātu debates ārzemēs, ieskaitot Amerikā un Eiropā, un min, ka uz 14. Saeimas vēlēšanām PBLA rīkoja debates Rīgā ar tiešraides translāciju, bet uzskata, ka tās iespējams nebija pietiekoši lokālas diasporas vēlētājiem. Jautā pētījuma autoru domas par šo tēmu un interesējas, vai ir zināma politisko partiju motivācija strādāt, lai iegūtu ārzemju vēlētāju balsis.

**F.T.Kristbergs** izsaka pateicību un atzīmē, ka piekrīt P. Blumberga viedoklim. Norāda, ka iepriekšējā DKP sēdē, atbildot uz viņa jautājumu, Centrālās vēlēšanu komisijas priekšsēdētāja Kristīne Saulīte esot izteikusies, ka vēlētāju līdzdalības veicināšana galvenokārt ir politisko partiju atbildība. F.T.Kristbergs atzīst, ka tas esot atstājis iespaidu, ka CVK galvenā loma vēlēšanās ir tikai tehniska, un uzsver, ka darbs, lai veicinātu diasporas līdzdalību vēlēšanās, ir uz PBLA un vietējo diasporas organizāciju pleciem un acīmredzami trūkst motivācijas no Latvijas iestādēm.

**I.Mieriņa** atbild uz J.Krēsliņas jautājumu par to, vai diasporas pārstāvji, kas nepiedalās vēlēšanās, nepiedalās arī citu valstu vēlēšanās. Uzsver, ka no diasporas pārstāvjiem, kas nobalsoja Eiropas Parlamenta vēlēšanās un kam bija tiesības tajās balsot, apmēram puse nobalsoja par citas valsts kandidātiem, un norāda, ka aptaujātie komentāros rakstīja, ka viņi redz lielāku jēgu balsot par mītnes zemes kandidātiem, jo šie kandidāti ir labāk izskaidrojuši savus plānus un raisījuši uzticību, ka būs lielāka jēga, balsojot par viņiem, nevis Latvijas kandidātiem. Tādēļ jāsecina, ka Latvijas politiķi ir nepietiekoši izskaidrojuši savus plānus un uzrunājuši diasporu un ka diasporai ir lielāka uzticība mītnes zemes politiķiem kā Latvijas, kas ietekmē vēlēšanas. Atbildot uz J.Krēsliņas jautājumu, kāpēc informācija nesasniedz diasporu, uzsver, ka visa pamatā ir uzticības trūkums, ka vēlētāja balss ko mainīs. Norāda, ka cilvēkiem var skaidrot, piemēram, kur ir iecirknis vai kā jādrukā pasta biļeteni, bet ja viņš nesaprot, ka viņa balsij ir nozīme un vispār ir jēga balsot, tad tā informācija būs tikusi izplatīta veltīgi. Atzīst, ka cilvēka primārajai motivācijai ir jābūt izpratnei, ka viņu balsij ir nozīme un tās dēļ politika var mainīties. Esot motivācijai, cilvēkiem būs vieglāk pārkāpt šķēršļiem un nokārtot eID vai aiziet līdz iecirknim. Strādājot pie komunikācijas nodrošināšanas, ir svarīgs ne tikai apjoms, bet arī saturs. Ir jākomunicē nevis tikai par tehniskajiem risinājumiem, bet arī par to, kāpēc ir svarīgi balsot. Atbildot uz P.Blumberga jautājumu par politiskajām partijām, I.Mieriņa skaidro, ka pirmās partijas, kas atsaucās pētnieču uzaicinājumam sniegt interviju, bija mazās politiskās partijas, kurām katra balss ir svarīga un kuras ir gatavas vairāk piestrādāt, lai tiktu pāri piecu procentu barjerai. Grūtāk bija sasniegt lielās partijas, un vairākas partijas vispār nebija domājušas par diasporu, jo šī vēlētāju daļas ietekme ir relatīvi neliela – ar tikai dažiem tūkstošiem balsu. I.Mieriņa uzsver, ka ir svarīgi izdarīt spiedienu uz politiķiem, medijiem, un organizācijām un prasīt paskaidrojumus par plāniem un piedāvājumiem diasporas kontekstā, tādejādi var rasties iespēja pārliecināt politiķus par to, ka diaspora ir vēlētājs, kam ir vērts pievērst uzmanību.

# 5. Dažādi.

**Z.Grauze** ir gandarīta par domu apmaiņu, kas veidojās sēdes ietvaros, un pētījumu plāno izmantot kā rokasgrāmatu, lai gatavotos nākamā gada vēlēšanām. Vēstniece izceļ M.Kļaviņas teikto, ka pašvaldību vēlēšanas ar pasta balsojumu būs kā treniņš, lai labāk sagatavotos Saeimas vēlēšanām. Z.Grauze, atsaucoties arī uz sēdes laikā izteiktajiem viedokļiem, komentē, ka vēlēšanu ietvaros uzmanība ir jāpievērš komunikācijai un skaidrošanas darbam. Tas ir jādara vienkārši, ar mazāku birokrātiju un dažādās valodās, kā piemēram angļu vai portugāļu valodā, lai sasniegtu katru Latvijas pilsoni, kurš vēlas piedalīties vēlēšanās.

**Z.Vāgnere** piebilst par diasporas spēju ietekmēt politiskos procesus, pieminot šobrīd vēsturiski nozīmīgu notikumu - uz Latviju ir atceļojusi Ludolfa Liberta glezna “Rīgas torņi”, ko ALA 1953. gadā uzdāvināja ASV prezidentam Dvaitam Eizenhaueram (*Dwight D.Eisenhower*). Tā ir vienīgā glezna no Baltijas valstīm, kura ir atradusies Baltā nama Ovālajā kabinetā. Z.Vārgnere ziņo, ka to līdz 2025. gada 15. martam varēs aplūkot L. Liberta izstādē Latvijas Nacionālajā mākslas muzejā, un aicina visus klātesošos pie iespējas to apskatīt.

**Z. Grauze** izsaka pateicību Z. Vāgnerei par šo pozitīvo vēsti sēdes noslēgumā un novērtē visus par izturību, uzsverot, ka sēde ir noritējusi ļoti produktīvi un iekļaujoties laikā.

*Sēde tiek slēgta 17:07*

DKP priekšsēdētāja un sēdes vadītāja Z. Grauze

Protokolēja L. Vītoliņa M.Dombrovska

 A.Pundure

1. [LV portāls - Cilvēks. Valsts. Likums (lvportals.lv)](https://lvportals.lv/) [↑](#footnote-ref-1)
2. [Plāns darbam ar diasporu 2024.–2026. gadam (likumi.lv)](https://likumi.lv/ta/id/349324-plansdarbam-ar-diasporu-20242026-gadam) [↑](#footnote-ref-2)
3. [Plāns darbam ar diasporu 2024.–2026. gadam (likumi.lv)](https://likumi.lv/ta/id/349324-plansdarbam-ar-diasporu-20242026-gadam) [↑](#footnote-ref-3)
4. [Rīcības plāns "Cilvēkkapitāla attīstības stratēģija 2024.-2027. gadam" (mk.gov.lv)](https://tapportals.mk.gov.lv/legal_acts/2d477536-f88c-439c-a768-7f9cb025f7d9) [↑](#footnote-ref-4)